Kɛdaɣ 47: Izrayɛɛlɩ Taa Mɩlʋ Nɔɔyʋ
Cɔnɩ kɩlɛmʋʋ yɔɔ nɛ ŋna, abalʋ nɔɔyʋ wɛɛ ehuyuu se epi nabʋyʋ. Ɛcaɣ pim toko kɩbaŋʋ nakʋyʋ, sika paɣyɛ nɛ ñɩɣlɩm nabʋyʋ e-kizinziku tɛɛ. Ɛkpaɣ wondu ndʋ nɛ Yeriikoo tɛtʋ taa. Ɛlɛ ŋtɔzʋʋ mbʋ pɩɩpɔzaa palabɩnɩ Yeriikoo tɛtʋ taa wondu yɔ?
Pɩɩpɔzaa pɔyɔkɩ-tʋ. Nɛ pɔkɔnɩ sika nɛ ñɩɣlɩm paɖʋ Yehowa kediɣzaɣ kuduyuu ñɩm koozaɣ taa. Ye mbʋ, ɛyaa panɛ patɩña Ɛsɔ paɣtʋ. Pamɩlɩ Yehowa pʋyʋ. Payaɣ abalʋ ɛnʋ se Akaŋ nɛ mba ŋnaɣ ɛ-cɔlɔ yɔ, pɛkɛ ɛ-hɔʋ taa ɛyaa nabɛyɛ. Yele ɖɩna mbʋ pɩlaba keekee yɔ.
Akaŋ mɩlɩ wondu tʋnɛ pɩtɛ lɛ, Yosue tiyi abalaa nabɛyɛ se powolo poyooni Ayii tɛtʋ. Ɛlɛ powoba lɛ, pawabɩ-wɛ. Pakʋ pa-taa nabɛyɛ nɛ lalaa se. Pɩtaala Yosue leleŋ kaaʋ. Pɩ-yɔɔ ɛtɔlɩ tataa nɛ ɛpaɣzɩ Yehowa tɩmnʋʋ nɛ ɛtɔŋ se: ‘Ɛbɛ yɔɔ ŋyeba se pʋnɛ pɩtalɩ-ɖʋ?’
Yehowa cosi-i se: ‘Kʋyɩ! Izrayɛɛlɩ laba kɩwɛɛkɩm. Mbʋ pɔtɔm se pɔyɔkɩ yaa pɔkɔnɩ pasɩɩ Yehowa kediɣzaɣ kuduyuu tɛɛ yɔ, pakpaɣ pɩ-taa nabʋyʋ. Pamɩlɩ toko kɩbaŋʋ nakʋyʋ nɛ pɛmɛsɩ. Ɩtɩyɔkɩ wondu ndʋ nɛ ɩkʋ weyi ɛmɩlɩ-tʋ yɔ, maakaɣ-mɩ wazʋʋ.’ Yehowa yɔɔdɩ se ɛkaɣ wɩlʋʋ Yosue weyi ɛlabɩ kɩdɛkɛdɩm mbʋ yɔ.
Pɩlabɩ mbʋ lɛ, Yosue kpeɣli samaɣ nɛ Yehowa wɩlɩ se Akaŋ labɩnɩ kɩwɛɛkɩm mbʋ. Peeɖe Akaŋ tɔm se: ‘Malabɩ kɩwɛɛkɩm. Mana toko kɩbaŋʋ, sika paɣyɛ nɛ ñɩɣlɩm pɔɔyɩsɩ nzɩ lɛ, sɩlabɩ-m liu nɛ mankpaɣ. Mɛmɛsɩ wondu ndʋ men-kizinziku tɛɛ.’
Pana wondu ndʋ nɛ pɔkɔnɩ-tʋ Yosue lɛ, eheyi Akaŋ se: ‘Ɛbɛ yɔɔ ŋñɩnaa se kaɖɛ ɛkɔɔ ɖɔ-yɔɔ? Lɛɛlɛɛyɔ Yehowa kɔŋnɩ kaɖɛ ɖɔɖɔ ñɔ-yɔɔ!’ Ɛyɔɔdɩ mbʋ lɛ, ɛyaa paɣzɩ Akaŋ nɛ ɛ-hɔʋ pɛɛ yaɣʋ nɛ pasɩ. Tɔm ndʋ tɩwɩlɩɣ-ɖʋ se pɩfɛyɩ ɖeu se ɖɩkpaɣ mbʋ pɩtɛkɛ ɖa-ñɩm yɔ.
Pɩlabɩ mbʋ pɩtɛ lɛ, Izrayɛɛlɩ piya ɖaɣnɩ wobu se poyooni Ayii. Ɛlɛ lɛɛlɛɛyɔ lɛ, Yehowa sɩnɩ-wɛ nɛ pawa.
Yosue 7:1-26; 8:1-29.
Tɔm Pɔzʋʋ
- Abalʋ weyi ɛwɛɛ ehuyuu kɩlɛmʋʋ yɔɔ mbʋ yɔ se ɛmɛsɩ mbʋ ɛkpaɣ nɛ Yeriikoo yɔ, payaɣ-ɩ suwe? Mba wɛɛ pasɩɣnɩ-ɩ mbʋ yɔ?
- Ɛbɛ yɔɔ mbʋ Akaŋ nɛ ɛ-hɔʋ palaba yɔ pɩkɛ kɩwɛɛkɩm sɔsɔm?
- Yosue ɛɛpɔzaɣ se ɛbɛ yɔɔ pawabɩ Izrayɛɛlɩ Ayii tɛtʋ taa lɛ, suwe Yehowa cosi-i?
- Pɔkɔnɩ Akaŋ nɛ ɛ-hɔʋ Yosue cɔlɔ pɩtɛ lɛ, ɛbɛ talɩ-wɛ?
- Ɛbɛ mbʋ pɩtalɩ Akaŋ yɔ, pɩkpɛlɩkɩɣ-ɖʋ?
Tɔm pɔzʋʋ lɛɛtʋ
- Kalɩ Yosue 7:1-26.
Yosue adɩma wɩlɩɣ se taabalɩyɛ nɖɩ wɛ ɛ nɛ Yehowa pɛ-hɛkʋ taa? (Yos. 7:7-9; Keɣa 118:145; 1 Yoh. 5:14)
Akaŋ mɩlaɣ lɛ, Yehowa na-ɩ? Ɛbɛ pɩkpɛlɩkɩɣ-ɖʋ? (Yos. 7:11, 14, 15; Ad. 15:3; 1 Tim. 5:24; Ebr. 4:13)
- Kalɩ Yosue 8:1-29.
Ye ɖɩna nɔɔyʋ eɖiɣni labʋ kɩwɛɛkɩm nabʋyʋ yɔ, ɛbɛ pɩwɛɛ se ɖɩla? (Yos. 7:13; Lev. 5:1; Ad. 28:13)